Μητροπολίτης Αιτωλίας και Ακαρνανίας Κοσμάς

Ο Κοσμάς (κατά κόσμον Κωνσταντίνος Παπαχρήστος, Σκουτεσιάδα Αιτωλοακαρνανίας, 1945 - Αθήνα, 3 Ιανουαρίου 2022), ήταν Έλληνας θεολόγος και επίσκοπος της Εκκλησίας της Ελλάδος. Διετέλεσε Μητροπολίτης Αιτωλίας και Ακαρνανίας από το 2005 ως το 2022.

 Βιογραφικά στοιχεία 
Ο Μητροπολίτης Κοσμάς, κατά κόσμον Κωνσταντίνος Παπαχρήστος, γεννήθηκε στην Σκουτεσιάδα Αιτωλοακαρνανίας το 1945 από ιερατική απλή και φτωχική οικογένεια. Ο πατέρας του, ιερέας Ευστράτιος και η μητέρα του πρεσβυτέρα Θεοδοσία μεγάλωσαν και σπούδασαν τα παιδιά τους με πολλές θυσίες και στερήσεις, με αγάπη και σεβασμό προς την Εκκλησία. Ο πατέρας του ήταν εφημέριος στο χωριό Μεγάλη Χώρα και εκεί ο Κωνσταντίνος παρακολουθούσε τα μαθήματα της βασικής εκπαίδευσης.

Μετά από τις γυμνασιακές του σπουδές, αποφοίτησε από το Τμήμα Πολιτικών Επιστημών του Παντείου Πανεπιστημίου το 1971 και από τη Θεολογική Σχολή του Αριστοτέλειου Πανεπιστημίου Θεσσαλονίκης το 1976. Τελειώνοντας τις σπουδές του υπηρέτησε την στρατιωτική του θητεία. Το 1974 χειροτονήθηκε διάκονος, λαμβάνοντας το όνομα Κοσμάς, και στη συνέχεια πρεσβύτερος από τον Μητροπολίτη Αιτωλίας και Ακαρνανίας Θεόκλητο.

Αργότερα έλαβε το οφίκιο του Αρχιμανδρίτη και υπηρέτησε ως Ιεροκήρυκας της Ιεράς Μητροπόλεως Αιτωλίας και Ακαρνανίας για περισσότερα από 30 χρόνια. Στις 5 Οκτωβρίου 2005 εξελέγη Μητροπολίτης Αιτωλίας και Ακαρνανίας από την Ιερά Σύνοδο της Εκκλησίας της Ελλάδος και η χειροτονία του έγινε στις 8 Οκτωβρίου στον Καθεδρικό Ναό Αθηνών από τον Αρχιεπίσκοπο Αθηνών Χριστόδουλο.

Κατά τη διάρκεια της αρχιερατείας του ίδρυσε εκκλησιαστικό βιβλιοπωλείο στην πόλη του Μεσολογγίου και σχολές αγιογραφίας στο Μεσολόγγι και το Αγρίνιο, καθώς και κοινωνικό παντοπωλείο σε συνεργασία με τον Δήμο Αγρινίου. Ενίσχυσε την λειτουργία των Σχολών Βυζαντινής Μουσικής στο Μεσολόγγι και στο Αγρίνιο με παραρτήματα στις κωμοπόλεις της Μητρόπολης.

Το 2021, η Ιερά Σύνοδος της Εκκλησίας της Ελλάδος τον παρέπεμψε σε εκκλησιαστικό ανακριτή για την κατηγορία της απείθειας προς τις αποφάσεις της σχετικά με τον εορτασμό του Πάσχα 2021 και τα μέτρα πρόληψης της COVID-19. Ο Μητροπολίτης, ανεμβολίαστος, διαγνώστηκε θετικός στον κορωνοϊό στις 18 Νοεμβρίου 2021 και αρχικά παρέμεινε σπίτι του. Παρά την αρχική του άρνηση να νοσηλευτεί, τελικά συμφώνησε, διασωληνώθηκε και εισήχθη στο Νοσοκομείο Αγρινίου την 1η Δεκεμβρίου. Ωστόσο η κατάστασή του επιδεινώθηκε και εμφάνισε δύσπνοια σε συνδυασμό με χαμηλό κορεσμό. Τα ξημερώματα της 2ας Δεκεμβρίου διακομίστηκε διασωληνωμένος στο νοσοκομείο «Ευαγγελισμός» στην ΑθήναΚαταγγελία ΠΟΕΔΗΝ – Εξασφάλισαν ΜΕΘ για τον μητροπολίτη Αιτωλίας αλλά άφησαν στην αναμονή 50χρονο εμβολιασμένο, ΤΑ ΝΕΑ, 3 Δεκεμβρίου 2021, όπου παρέμεινε νοσηλευόμενος.

Απεβίωσε στο Νοσοκομείο Ευαγγελισμός σε ηλικία 77 ετών στις 3 Ιανουαρίου 2022 έπειτα από επιπλοκές της COVID-19. Κηδεύτηκε στον Ιερό Μητροπολιτικό Ναό Αγίου Σπυρίδωνος Μεσολογγίου στις 4 Ιανουαρίου 2022 και ετάφη στην Ιερά Μονή Εισοδίων της Θεοτόκου Μυρτιάς.

Το Νοέμβριο του 2024 το Δημοτικό Συμβούλιο Αγρινίου αποφάσισε την τοποθέτηση προτομής του σε κεντρικό σημείο της πόλης. Στις 4 Ιανουαρίου 2025, κατά το τριετές του μνημόσυνο, έγιναν τα αποκαλυπτήρια της προτομής του στον αύλειο χώρο του Μητροπολιτικού Ναού της Ζωοδόχου Πηγής στο Αγρίνιο.

Παραπομπές

Πηγές

 Μητροπολίτης Αιτωλίας και Ακαρνανίας Κοσμάς 

Κατηγορία:Έλληνες θεολόγοι
Κοσμας
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης